**Puzzle sentimental**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te recompun aproape din memorie,

Iubirea mea-i o karmă iluzorie,

Lipsesc din puzzle doar câteva piese

Şi-n colțu-ndepărtat un înger ţese

Din fire străvezii lumini şi umbre

Cu veşti din viitor atât de sumbre,

Încât mi-e teamă că te pierd din minte

Prin sufletul ce-adoarme sub cuvinte.

Te recompun din amintiri perene,

Pe stânci de jad mediteraneene

Ţi-am ridicat un templu de uimire

Şi jertfă pe altar ţi-am fost, iubire.

- Te-am sfărâmat în mii de acuarele

Și m-am jucat pe-un șevalet cu ele,

Am construit din pete de culoare

Tulpina ta și buzele de floare.

Te recompun în fiecare noapte

Și mă gândesc că fructele sunt coapte,

Că ai putea o boabă din ciorchine

S-o uiți în patul verde pentru mine,

În zori de zi când soarele răsare

Cu buzele s-o strâng de pe picioare,

Din puzzle-ul iubirii nicio piesă

Să nu lipsească, dulcea mea prințesă.

Liliana Trif Ioan Grigoraș